****

**ОБЩИНСКИ СЪВЕТ - ДЕВНЯ**

**Н А Р Е Д Б А**

**ЗА РЕДА И УСЛОВИЯТА ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ НА ТЕРИТОРИЯТА НА ОБЩИНА ДЕВНЯ**

***2020 год.***

**ГЛАВА І**

**ОБЩИ ПОЛОЖЕНИЯ**

Чл.1 (1) Тази Наредба определя обема на животновъдната дейност и местата за отглеждане на селскостопански животни на територията на община Девня, както ограниченията, забраните за отглеждането им и контрола от страна на администрацията на община Девня.

(2) В границите на регулация на населените места на територията на общината е позволено отглеждането на селскостопански животни само за лични нужди.

(3) Отглеждането на селскостопански животни за стопански цели на територията на община Девня се извършва извън границите на регулация на населените места, съгласно разпоредбите на Наредба № 44 от 20 април 2006 г. за ветеринарномедицинските изисквания към животновъдните обекти.

(4) Наредбата не се отнася за отглеждане на животни – компаньони, домашни любимци и лицензирани приюти за безстопанствени животни.

(5) Контролът се състои в:

1. определяне местоположението и изграждането на лични стопанства;

2. определяне на допустимия брой животни за отглеждане в населените места;

3. спазване на изискванията за промишлено отглеждане на селскостопански животни;

4. спазване на санитарно - хигиенните изисквания определени в държавните нормативни актове;

5. осъществяване на превантивен контрол за незамърсяване на водите, въздуха, почвите и биоразнообразието;

Чл.2.Отглеждането на пчелни семейства се извършва в съответствие с разпоредбите на Закона за пчеларството., както и наредба за обществен ред и контрол на община Девня.

Чл.3. Отглеждането на всички останали животни, за които се изисква специално разрешение от РИОСВ (охлюви, земноводни, влечуги, калифорнийски червеи и др.), се извършва след получаване на съответното разрешително.

**ГЛАВА ІІ**

**ПРАВА И ЗАДЪЛЖЕНИЯ КМЕТОВЕТЕ И КМЕТСКИТТЕ НАМЕСТНИЦИ**

Чл.4. Кметовете и кметските наместници в общината:

1. съдействат за изпълнението на мерките за профилактика, ограничаване и ликвидиране на болестите по животните;

2. районират пасищата и водопоите в зависимост от епизоотичната обстановка, а при необходимост – забраняват използването им;

3. предприемат мерки за недопускане на животни в депата за отпадъци;

4. организират събирането на умрелите безстопанствени животни;

5. предприемат мерки за недопускане използване на общински пасища и места за водопой от животни, които не са идентифицирани и на които не са извършени мерките по държавната профилактична програма и по програмите за надзор и ликвидиране на болестите по животните;

6. предприемат мерки за недопускане на свободно движение на животни по улиците на населените места;

7. определят маршрута на движение на животните от сборни стада по улиците на населените места.

Чл.5. Кметът на общината или упълномощени от него длъжностни лица осъществяват контрол при отглеждането на селскостопански животни за:

1.спазване на допустимия брой селскостопански животни за отглеждане в регулация на населените места;

2.опазване на общински територии от замърсяване вследствие отглеждане на селскостопански животни;

Чл. 6. При изпълнение на задълженията по чл. 4 и чл.5 от настоящата наредба, Кметът на общината или упълномощени от него длъжностни лица, кметовете на кметства или кметските наместници съгласуват действията си с органите на РЗИ, РИОСВ, ОДБХ, МВР и други органи и институции, при необходимост.

**ГЛАВА ІІІ**

**ПРАВА И ЗАДЪЛЖЕНИЯ НА СОБСТВЕНИЦИ И ПОЛЗВАТЕЛИ НА ЖИВОТНОВЪДНИ ОБЕКТИ**

Чл.7 (1) Собственици и ползватели на животновъдни обекти в населените места имат право да изграждат стопанства, като спазват изискванията на ЗУТ и критериите на НАРЕДБА № 44 от 20.04.2006 г. за ветеринарномедицинските изисквания към животновъдните обекти.

(2) Да отглеждат животни за лични и промишлени нужди, като броят им се ограничи до определения в горецитираната наредба.

**РАЗДЕЛ I**

**ОТГЛЕЖДАНЕ НА СЕЛСКОСТОПАНСКИ ЖИВОТНИ ЗА ЛИЧНИ НУЖДИ**

Чл.8. На територията на Община Девня, физическите и юридически лица собственици на селскостопански животни са длъжни:

1. да спазват изискванията за отглеждане на селскостопански животни, съгласно действащото законодателство на Република България;

2. в границите на регулация на населените места да отглеждат селскостопански животни само за лични нужди до максимално допустимия, в зависимост от вида, брой;

3. да осигуряват условията, грижите и вниманието, съобразени с естествените им нужди, според вида и породата им, а именно:

а) пространство за настаняване и оборудване, отговарящи на физиологичните и поведенческите особености на животните;

б) подходящ микроклимат - помещенията да са с подходяща температура, влажност и движение на въздуха, проветряване и осветление;

в) необходимите количества подходяща храна, вода, които да ги поддържат в добро

здравословно състояние;

г) свободен достъп до местата за хранене и поене;

д) необходимото пространство и свобода на движение;

е) подходящи съдове за хранене и поене, поставени по начин, който не позволява замърсяването им и намалява до минимум агресивната конкуренция между животните;

4. да ги обезпаразитяват, ваксинират и да им осигуряват редовно профилактично и ветеринарномедицинско обслужване и незабавно лечение при заболяване или нараняване;

5. да се грижат за здравето на животните, да ги предпазват от болка и страдание;

6. да осигуряват наблюдение върху здравословното им състояние.

7. да предприемат всички мерки за предотвратяване неконтролирано напускане на границите на имота от животните.

Чл. 9. (1) Собствениците на селскостопански животни (ЕПЖ, ДПЖ, Свине и еднокопитни) са длъжни да предоставят животните си за идентификация по реда на ЗВМД и да регистрират в Българската агенция по безопасност на храните /БАБХ/ животновъдните си обекти.

(2) Собствениците на животни по ал.1 от наредбата са длъжни да ги идентифицират чрез поставяне на Индивидуален идентификатор одобрен от БАБХ и/или ветеринарномедицински паспорт.

(3) Забранява се транспортирането на селскостопански животни да се извършва на територията на община Девня без ветеринарномедицинско свидетелство, а за едрите преживни и еднокопитни животни – и с ветеринарномедицински паспорт.

(4) Животните се транспортират при условия, гарантиращи здравето, физиологичните и поведенческите им нужди в специализирани, лицензирани транспортни средства, а болни животни или животни, които са били в контакт с болни животни, само с писмено разпореждане на ветеринарен лекар.

Чл. 10. (1) Забранява се придвижването на неидентифицирани, съгласно разпоредбите на ЗВМД, едри преживни животни (ЕПЖ), дребни преживни животни (ДПЖ) и свине в населените места на община Девня.

(2) Забранява се движението на еднокопитни животни, използвани за животинска тяга на пътни превозни средства по улиците на населените места и републиканската пътна мрежа без да са идентифицирани и на които не са извършени мероприятията, предвидени в държавната профилактична програма. Движението на еднокопитните животни, използвани за животинска тяга на пътни превозни средства се извършва само с поставена предпазна престилка.

Чл. 11. (1) Забранява се отглеждането на селскостопански животни в стопански постройки, в които не може да се осигурят санитарно-хигиенните, ветеринарномедицинските изисквания за отглеждане на съответния вид животни, не отговарят на нормативните изисквания за опазване на околната среда и които не са регистрирани като животновъдни обекти по реда на Закона за ветеринарномедицинската дейност.

(2) Забранява се отглеждането на селскостопански животни в обекти, които са незаконни строежи по смисъла на ЗУТ или не се ползват по предназначение.

Чл. 12. (1) В населените места на община Девня се разрешава отглеждането на селскостопански животни в:

1. заварени законни или търпими по смисъла на ЗУТ стопански постройки, които отговарят на санитарно-хигиенните, ветеринарномедицинските изисквания и на нормативните изисквания за опазване на околната среда.

2. новоизградени стопански постройки по реда на ЗУТ и съответните подзаконови нормативни актове при спазване на санитарно-хигиенните, ветеринарномедицинските изисквания и на нормативните изисквания за опазване на околната среда.

(2) Постройките за отглеждане на животни се изграждат след издадено разрешение за строеж.

Чл.13. (1) Стопанските постройки и кафезите за отглеждане на животни и птици трябва да бъдат със следните минимални отстояния:

1. от границите на съседни имоти – 3 м;

2. от улична регулация - на 5 м;

3. от съседна жилищна сграда – на 10 м;

4. от жилищна сграда в съсобствен парцел – 6 м.

(2) При невъзможност за спазване на разстоянията по ал.1 е необходима нотариално заверена декларация за съгласие от съседи;

(3) Стопанските сгради да се изграждат, разполагат и оборудват така, че да отговарят на условията за изграждане на допълващо застрояване от ЗУТ.

Чл. 14. (1) Отглеждането на животни се извършва в ограден двор, сгради или постройки отговарящи на следните ветеринарно-санитарни и хигиенни норми:

1. водонепропускливи подове, позволяващи почистване, измиване и дезинфекция;

2. дворове, позволяващи механично почистване и измиване;

3. отделно помещение за фуражите;

4. заустване на отпадните води, съобразно изискванията на нормативната уредба;

(2) Собствениците на животни са задължени да извършват ДДД (дезинфекция, дезинсекция и дератизация) дейности на помещенията, в които се отглеждат животните и дворовете, съгласно нормативната уредба и указанията на съответните органи.

Чл. 15. (1) Отглеждането на селскостопански животни за лични нужди се извършва в ограден двор, в сгради и постройки, отговарящи на следните изисквания:

1. помещенията за отглеждане на селскостопански животни и птици се разполагат в имота на разстояние, отговарящо на изискванията на ЗУТ за отстояние от съседни имоти и жилищни/нежилищни сгради.

2. местоположението и вида на стопанските сгради за отглеждане на животни и птици за лични нужди в урегулирани поземлени имоти се определят и съгласуват от специализираните служби на община Девня съобразно Закона за устройство на територията.

(2) Заустването на отпадни води от животновъдни постройки в канализационната мрежа става само с разрешение на ВиК оператора, обслужващ територията на Община Девня, изразено в писмена форма. В населените места, където няма изградена канализация, заустването на отпадните води се извършва в изгребна яма или друго пречиствателно съоръжение, изградено в същия имот при спазване на нормативните изисквания.

(3) Собствениците на животни и птици осигуряват условия за събиране на оборския тор на определено място в имота, при спазване на отстоянията, и без да се допуска замърсяване на съседни имоти.

(4) Собствениците на животни и птици са длъжни ежеседмично да изнасят оборския тор на определени за целта места. Допуска се оборския тор да се използва за наторяване на собствени земи извън урбанизираните територии.

(5) Собствениците се задължават да поддържат помещенията и прилежащите към тях дворове и терени чисти, в добро хигиенно състояние и периодично да извършват дезинфекция и дезинсекция на същите.

(6) Не се допуска натрупването на оборски тор в постройките за отглеждане на животни и прилежащата към тях свободна дворна площ за разходка.

(7) Временно съхранение на торова маса в чужд или съсобствен поземлен имот се допуска само при наличие на писмено съгласие от собственика на имота с нотариална заверка на подписа, договор за наем или друг документ, удостоверяващ ползването на имота.

(8) Кмета на съответното населено място определя със заповед местата за депониране на тора, когато това се прави извън личния двор на стопаните на селскостопанските животни.

Чл. 16. (1) Придвижването на селскостопанските животни до терени за паша в землищата на населените места в община Девня става само по маршрути, определени със заповед на кмета на съответното населено място.

(2) Собствениците на селскостопански животни са длъжни да осигурят необходимите условия за безопасността на движението при придвижване на животните по улиците и пътищата на територията на общината (когато липсва друга възможност за придвижване).

(3) Собствениците на селскостопански животни са длъжни да им осигурят придружител когато ги извеждат и прибират до и от събирателните пунктове. Задължават се ползвателите на сборните пунктове за животни ежедневно да ги почистват и поддържат в приличен вид.

Чл. 17. (1) Собствениците на селскостопански животни са длъжни незабавно да уведомят за умрели животни ветеринарния лекар, обслужващ животновъдния обект, кмета на населеното място.

(2) Забранява се изхвърлянето на трупове на умрели животни в контейнерите и кофите за битови отпадъци и съдовете за разделно събиране на отпадъци.

(3) Забранява се изхвърлянето на странични животински продукти и умрели животни извън определените места.

Чл. 18. Клането на животни, предназначени за лична консумация от собственика извън кланици, може да се извършва при спазване изискванията на Регламент (ЕО) № 1099/2009 на Съвета на Европейския съюз от 24 септември 2009 г., изменен с Регламентза изпълнение 2018/723 от 16 май 2018 г. относно защитата на животните по време на умъртвяване и Наредба № 22 от 14.12.2005 г. за намаляване до минимум страданията на животните по време на клане или умъртвяване.

Чл. 19. Забранява се:

1. Свободното пускане на селскостопански животни в строителните граници на населените места в общината, придвижването на болни от заразни и паразитни болести животни през населените места, освен в случаите, когато е разпоредено от ветеринарно-медицинските органи.

2. Замърсяване на общински терени и площи в резултат на отглеждането на селскостопански животни;

3. Отглеждането, преминаването и пашата на селскостопански животни в обществени озеленени площи на урбанизираните територии, в това число всички паркове, градини, улично озеленяване, извънселищно озеленяване и паркове, гробищни паркове, на територията на спортни обекти, в междублоковите пространства, в дворовете на здравни заведения, училища, детски градини и детски ясли и заведения за социални грижи, санитарно-охранителни зони на водоизточници и водоснабдителни съоръжения.

4. Отглеждането на селскостопански животни, пчелни семейства и птици в жилищни сгради в режим на етажна собственост.

5. Навлизането на селскостопански животни в урегулирани поземлени имоти и земеделски имоти, които не са собственост на собственика на селскостопанските животни или няма правно основание да ги ползва.

6. Клането на животни и първичната обработката на животински продукти на обществени места (по тротоарите, улиците, площадите и др.)

7. Оставянето на животни без надзор, както и свободното им придвижване (без придружител).

8. Влизането, преминаването и паша на животни в земи с посеви, трайни или цветни насаждения, освен в случаите на собственост или учредено вещно право върху земята.

9. Влизането, преминаването и паша на животни на пасища, мери и ливади, при липса на правни основания за това

**РАЗДЕЛ II**

ОТГЛЕЖДАНЕ НА СЕЛСКОСТОПАНСКИ ЖИВОТНИ СЪС СТОПАНСКА ЦЕЛ

Чл. 20. (1) Отглеждането на селскостопански животни със стопанска цел е разрешено извън строителните граници на населените места в Община Девня, като се извършва в сгради, предназначени за отглеждане на съответния вид животни.

(2) В обекти, които не отговарят на изискванията за индустриално отглеждане на съответния вид животни, е допустим следният обем:

1. ЕПЖ – до 9 бр. с приплодите до едногодишна възраст;

2. ДПЖ – до 50 бр. с приплодите до шестмесечна възраст;

3. еднокопитни – до 10 бр. с приплодите им до едногодишна възраст;

4. прасета за угояване – до 5 бр. или 1 свиня - майка с приплодите;

5. зайци – до 120 бр.;

6. птици – до 350 бр. кокошки носачки; до 500 бройлера или подрастващи птици от други видове.

(3) Отглеждането на селскостопански животни със стопанска цел се извършва само в обекти, регистрирани в БАБХ, по реда на чл. 137 от ЗВМД.

(4) Местоположението на обектите за отглеждане на селскостопански животни със стопанска цел да се съгласува с РЗИ – Варна.

Чл. 21. (1) Обекти за отглеждане на селскостопански животни в обем, надвишаващ този по чл. 20 е допустимо само извън строителните граници на населените места. По изключение е допустимо промишлено отглеждане на селскостопански животни в сгради, въведени в експлоатация със съответното предназначение по реда на Закона за устройство на територията.

(2) Отглеждане на селскостопански животни в обем, надвишаващ този по чл. 20, е допустимо и в сгради, представляващи търпими строежи по смисъла на Закона за устройство на територията. За установяването на режим на търпимост следва да се докаже по предвидения в Закона за устройство на територията ред, че сградата се е ползвала със съответното конкретно предназначение преди 31.03.2001 г.

(3) Извършването на строителни работи във връзка с привеждане на животновъдните обекти в съответствие с нормативните изисквания за извършване на конкретната животновъдна дейност се разрешава по реда на Закона за устройство на територията.

Чл.22. При отглеждане на селскостопански животни със стопанска цел собствениците на животновъдни обекти упражняват дейността си съобразно разпоредбите на Закона за ветеринарномедицинската дейност (ЗВД) и подзаконовите нормативни актове към него.

Чл.23. Собствениците на животновъдни обекти за отглеждане на селскостопански животни със стопанска цел са длъжни да спазват съответните разпоредби от настоящата наредба.

Чл. 24. Животновъдните обекти, в които се отглеждат животни с цел добив на суровини и храни, които се предлагат на пазара, се определят като ферми и се регистрират по реда на Закона за ветеринарномедицинската дейност.

**ГЛАВА III**

**АДМИНИСТРАТИВНО – НАКАЗАТЕЛНИ РАЗПОРЕДБИ**

Чл. 25. Контрол по изпълнение изискванията на тази наредба се осъществява от упълномощени от Кмета на общината и кметове на населени места длъжностни лица. При установяване на нарушения, същите съставят актове за установяване на административни нарушения.

Чл. 26. (1) Контролните органи имат право да извършват проверка в недвижими имоти, в които се отглеждат животни. В случаите на отказ от страна на собственика на имота за извършване на проверка, се изисква съдействие на органите на РУ на МВР - Девня.

(2) При констатиране на нарушения по тази наредба контролните органи:

1. Съставят констативни протоколи и дават предписания със срокове и отговорници за отстраняването им.

2. Съставят актове за установяване на административни нарушения по реда на Закона за административните нарушения и наказания (ЗАНН).

(3) Въз основа на съставените актове за установени административни нарушения се издават наказателни постановления от Кмета на община Девня.

(4) Административно-наказателното производство се осъществява по реда на Закона за административните нарушения и наказания. Издадените наказателни постановления се обжалват по реда на същия закон.

Чл. 27. (1) На нарушителите на разпоредбите на настоящата наредба се налага глоба от 50 до 500 лв., а при повторно нарушение глоба от 150 до 1000 лв.

(2) Когато нарушението по ал.1 е извършено от юридическо лице или едноличен търговец се налага имуществена санкция в размер до 5000 лв.

Чл. 28. Установените в тази наредба административни наказания се налагат в случай, че за същото нарушение не е предвидено наказание в друг висшестоящ нормативен акт.

ДОПЪЛНИТЕЛНИ РАЗПОРЕДБИ

§ 1. По смисъла на тази Наредба:

1. „Селскостопански животни“ са едри преживни животни, дребни преживни животни, свине, еднокопитни животни, зайци, пчели, птици и риби, отглеждани и развъждани за производство на животински продукти, други селскостопански цели или за трудова дейност.

2. „Животновъден обект“ е всяко териториално обособено място, на което се отглеждат селскостопански животни.

3. „Лично стопанство“ е животновъден обект, в който се отглеждат животни с цел добив на суровини и храни за лична консумация.

4. „Зоохигиени изисквания“ са изисквания за опазване здравето на животните и гарантиране на тяхното благосъстояние чрез създаване на условия за отглеждане и хранене, съответстващи на техните физиологични нужди.

5. „Животновъден обект с промишлен характер“ е обект, в който се отглеждат животни над определеният брой, посочен в чл. 4а от НАРЕДБА № 44 от 20.04.2006 г. за ветеринарномедицинските изисквания към животновъдните обекти.

ЗАКЛЮЧИТЕЛНИ РАЗПОРЕДБИ

§ 2. Наредбата за реда и условията за отглеждане на селскостопански животни на територията на община Девня се издава на основание чл. 21, ал. 2 от Закона за местното самоуправление и местната администрация, във връзка с чл. 133, ал. 1 от Закона за ветеринарномедицинската дейност и НАРЕДБА № 44 от 20.04.2006 г. за ветеринарномедицинските изисквания към животновъдните обекти

§ 3. Изпълнението на Наредбата се възлага на кмета на общината, кметовете на населени места и кметските наместници.

§ 4. Наредбата е приета с Решение № 171 по Протокол № 16 от 27.11.2020 г. на Общински съвет – Девня.

§ 5. Привеждането на личните стопанства в съответствие с изискванията на тази Наредба да се извърши в срок от шест месеца от влизането й в сила.